明天(4月1日)是「哥哥」張國榮逝世21周年的日子,其初戀女友倪詩蓓(Annie)昨晚(30日)接受潘紹聰《恐怖熱線》訪問,回憶當初得知對方死訊的反應。她說︰「我先收到電話,嗰日4月1日,我以為講笑,所以好嬲。我同我朋友講『你無啦啦點解要講佢同埋講呢種事』,之後睇新聞證實咗。喺我心目中,哥哥只係出國,去咗第2個地方。」Annie婉惜因不停搬屋,遺失了張國榮早年送她的戒指。
Annie在節目中分享當年與戚美珍、冼煥貞、潘宏彬到台灣拍攝劇集《情義無價》時入住宿舍的經歷,她說︰「有一晚,我哋早返屋企,戚美珍好嬲咁同我哋講︰『你哋每晚出街留低我都算啦,但你哋返嚟開party,仲要將所有碟掉到一地都係,廚房又唔執拾,我返到嚟就亂晒籠。』我哋就話噚晚冇返嚟,依家至收工返嚟。當時我同冼煥貞聽到其實有少少打冷震,梳化的確冧晒,枱櫈跌晒、廚房啲碟爛晒。我哋本來仲諗係咪我哋唔理佢,所以佢掉爛晒啲嘢。 幾日後,我哋決定唔出去玩,留喺宿舍陪戚美珍打麻將,但就輪到潘宏彬出事。佢著住條底褲走出嚟,鬧我哋唔係人,話佢叫咗好多次救命,我哋都唔理佢,佢畀人紮住咗,但我哋真係聽唔到。第二日,我哋拍完嘢、去完街返嚟,就見到成條走廊貼晒符,包括佢(潘宏彬)自己房門。」
Annie又分享成龍當年在韓國拍戲時入住酒店的經歷︰「有一晚佢瞓瞓吓想去洗手間,佢張牀對住長身鏡,朦朧見到鏡中好似有個人企喺度,感覺好似喺鏡行出嚟咁。對方著住白色衫,係有把好長黑髮嘅女人,好似飄埋嚟。成龍當時郁唔到,冇幾耐見到佢愈飄愈近,之後佢覺得自己講到嘢,就好大聲用韓文講:『你係邊個?你想做乜?』嗰個物體冇理佢一直飄埋嚟,同佢面貼面好近,對眼瞪實佢。佢好驚,但當時佢郁唔到。之後矇矇朧朧佢覺得自己瞓咗。之後佢又去韓國拍戲,再喺酒店覺得自己又見番同樣物體,又係凌空飄過去同佢面貼面,佢同樣瞪大眼望住佢,好嬲大叫『你係咪有咩事,做咩跟住我?』當時有其他人喺佢間房,就衝埋去問佢做咩事。有人將佢搖醒,但佢覺得成件事好真實。」提到成龍說起此事的原因,Annie說,「佢上次喺美國屋企瞓着咗,突然之間擘大眼,令佢諗起個場面,見到一個長頭髮嘅人望住佢,佢就大叫。原來嗰個係嬌姐(林鳳嬌),佢當時就話遲早畀老婆嚇死。」